**H.M. Kongens erindringsmedalje** er en norsk medalje som ble innstiftet i 1906 av kong Haakon VII.

Tildeling
---------

Den deles ut som belønning til personell som har vist særlig fortjenstfullt virke i kongens tjeneste. Medaljen tildeles også ved statsbesøk og i forbindelse med kongens øvrige reiser i utlandet. Tjenestegjørende ved norske utenriksstasjoner kan også tildeles medaljen. Medaljen deles ut i to valører, sølv og gull.

### Medalje til livvaktene i frigjøringsdagene 1945

En særlig utgave av H.M. Kongens erindringsmedalje ble tildelt personell fra Kompani Linge, som tjenestegjorde som kongefamiliens livvakter i frigjøringsdagene og ved kong Haakons hjemkomst i 1945. De atten personene dette gjaldt fikk erindringsmedaljen utstyrt med en båndspenne med innskriften «1940–1945». Medaljen ble overrakt under en seremoni på Slottet 19. august 1946. De atten som ble dekorert var, etter rang: Kaptein Gunnar Sønsteby, løytnant Martin Olsen, løytnant Arthur Pevik, løytnant William Houlder, løytnant Henrik Henriksen, løytnant Max Manus, fenrik Andreas Aubert, fenrik Birger Rasmussen, fenrik Birger Fjeldstad, fenrik Norman Gabrielsen, fenrik Christian Fredrik Wiborg, fenrik Viggo Axelssen, sersjant Kolbein Lauring, soldat Per Mørland, soldat Jacob Jacobsen og soldat Willy Gram.

### Senere tildelinger

Medaljen utdeles svært sparsomt. I 2009 er medaljen i gull tildelt en sentralbordbetjent, mens medaljen i sølv er tildelt tre politibetjenter. De siste årene har det funnet sted tre tildelinger i 2008, én i 2006 og fem i 2005. Det ble ikke tildelt medaljer øvrige år tilbake til 2002. I forbindelse med statsbesøk fra Nederland i juni 2010 ble det utdelt 19 medaljer, tre av dem i gull.

Rangering
---------

H.M. Kongens erindringsmedalje i gull rangerer som nummer 28 i rekken av offisielle norske utmerkelser. I sølv rangerer den som nummer 38.

Utforming
---------

H.M. Kongens erindringsmedalje produseres i sølv og forgylt sølv. Den bærer på forsiden regjerende monarks portrett og har dennes navn og tittel som omskrift. Under kong Harald V består omskriften i tillegg også av kongens valgspråk, slik at omskriften i sin helhet lyder: «HARALD V NORGES KONGE • ALT FOR NORGE •». Medaljongen har en kongekrone på toppen. Medaljen ble opprinnelig utformet med kong Haakon VIIs portrett gravert av myntgravør Ivar Throndsen. Medaljen som bærer kong Olav Vs portrett ble utformet av myntgravør Øivind Hansen i 1958. Baksiden bærer kongens monogram med krone. Medaljen er opphengt i et rødt medaljebånd. Medaljene er produsert ved Den kongelige mynt.

Statutter for tildeling
-----------------------

**§ 1** H.M. Kongens erindringsmedalje er stiftet av Kong Haakon VII i 1906.

**§ 2** H.M. Kongens erindringsmedalje i sølv tildeles som belønning til personell som har vist særlig fortjenstfullt virke i H.M. Kongens tjeneste (10 års tjeneste) og personell tjenestegjørende ved Norges utenriksstasjoner (10 års tjeneste). Medaljen kan også utdeles til utlendinger i forbindelse med statsbesøk og H.M. Kongens reiser i utlandet. Erindringsmedaljen kan også, i tillegg til ovennevnte, i særskilte tilfeller tildeles annet personell i utlandet som har gjort en spesiell innsats som bør påskjønnes.

**§ 3** H.M. Kongens erindringsmedalje i gull tildeles som belønning for særlig fortjenstfullt virke i H.M. Kongens tjeneste (25 års tjeneste) og personell tjenestegjørende ved Norges utenriksstasjoner (25 års tjeneste). H.M. Kongens erindringsmedalje i gull kan også utdeles til utlendinger i forbindelse med statsbesøk og H.M. Kongens reiser i utlandet. H.M. Kongens erindringsmedalje i gull kan også, i tillegg til ovennevnte, i særskilte tilfeller tildeles annet personell i utlandet som har gjort en spesiell innsats som bør påskjønnes.

**§ 4** H.M. Kongens erindringsmedalje utdeles ikke Post Mortem.

**§ 5** Medaljen (22 mm) er preget i sølv eller forgylt sølv (gull) forsynt med kongekrone og rikseple påsatt kors. Medaljen bæres i vatret bånd i riksbannerets røde farge. Medaljen har på adversen den regjerende monarks bilde med navn og valgspråk og på reversen kongens monogram.

**§ 6** Med medaljen følger diplom undertegnet av Hoffsjefen.

**§ 7** Medaljen forblir mottakerens eiendom og skal ikke returneres.

**§ 8** Medaljen bæres på venstre side av brystet i henhold til den offisielle listen over Norske dekorasjoner og deres innbyrdes plassering. Medaljen kan bæres til uniform etter de til enhver tid gjeldende bestemmelser.

Referanser
----------

1. ↑  «"24" fikk sine tre sverd i går», *VG*, 20. august 1946, s. 2.
2. ↑  «Kongens og kronprinsfamiliens livvakt dekorert». *Aftenposten*. 20. august 1946. s. 1.
3. ↑  *Statskalenderen 2009*.
4. ↑  Basert på oversikten i «Tildeling av ordener og medaljer: Søk i arkivet», kongehuset.no, besøkt 2. novermber 2009.

Litteratur
----------

* John Monn: «HM Kongens erindrings-, jubileums- og minnemedaljer. Del 1», *Forsvarets Forum*, nr. 5, 1995
* John Monn: «HM Kongens erindrings-, jubileums- og minnemedaljer. Del 2», *Forsvarets Forum*, nr. 6, 1995
* John Monn: «Frem fra glemselen», *Forsvarets Forum*, nr. 23–24, 1997
* Tore Z. Trosdahl: *Norges medaljer 1920–1995*, Oslo: Tosses forlag, 2001

Eksterne lenker
---------------

* kongehuset.no - H.M. Kongens erindringsmedalje

| * v
* d
* r
Norske dekorasjoner godkjent av Hans Majestet Kongen |
| --- |
| 
* Krigskorset
* Medaljen for borgerdåd
* Den Kongelige Norske St. Olavs Orden
* Den Kongelige Norske Fortjenstorden
* Haakon VIIs Frihetskors
* St. Olavsmedaljen med ekegren
* Medaljen for edel dåd i gull
* Kongens fortjenstmedalje i gull
* St. Olavsmedaljen
* Krigsmedaljen
* Kongens fortjenstmedalje
* Forsvarets medalje for edel dåd
* Haakon VIIs Frihetsmedalje
* Medaljen for edel dåd i sølv
* Medaljen for redningsdåd til sjøs
* Nansenmedaljen for fremragende forskning
* Politiets hederskors
* Sivilforsvarets hederskors
* Forsvarets hederskors
* Forsvarsmedaljen med laurbærgren
* Politimedaljen med laurbærgren
* Sivilforsvarsmedaljen med laurbærgren
* Deltagermedaljen
* Heimevernets fortjenstmedalje
* Luftforsvarets fortjenstmedalje
* Hærens fortjenstmedalje
* Sjøforsvarets fortjenstmedalje
* Etterretningstjenestens fortjenstmedalje
* Den norske Koreamedalje
* Maudheimmedaljen
* Antarktismedaljen
* H.M. Kongens erindringsmedalje i gull
* Kongehusets 100-årsmedalje
* Kong Haakon VIIs minnemedalje
* Kong Haakon VIIs Husorden
* Kong Haakon VIIs jubileumsmedalje 1905–1930
* Kong Haakon VIIs jubileumsmedalje 1905–1955
* Haakon VIIs 70-årsmedalje
* Kong Haakon VIIs 100-årsmedalje
* Kong Olav Vs minnemedalje
* Kong Olav Vs jubileumsmedalje 1957–1982
* Kong Olav Vs 100-årsmedalje
* Kong Harald Vs jubileumsmedalje 1991–2016
* H.M. Kongens erindringsmedalje i sølv
* Forsvarsmedaljen
* Politimedaljen
* Sivilforsvarsmedaljen
* Forsvarets medalje for sårede i strid
* Forsvarets medalje for internasjonale operasjoner
* Politiets medalje for internasjonal tjeneste
* Sivilforsvarets medalje for internasjonal tjeneste
* Forsvarets innsatsmedalje
* Forsvarets operasjonsmedalje
* Forsvarets vernedyktighetsmedaljer

 |